## Odluka o upisu obveznih blagajničkih zapisa Hrvatske narodne banke

### NN 71/2007 (9.7.2007.), Odluka o upisu obveznih blagajničkih zapisa Hrvatske narodne banke

# HRVATSKA NARODNA BANKA

2187

Na
temelju članka 8. stavka 2., članka 9. i članka 39. stavka 2. pod i) Zakona o
Hrvatskoj narodnoj banci (»Narodne novine«, br.
36/2001. i 135/2006.) guverner Hrvatske narodne banke donio je 29. lipnja 2007.

## ODLUKU

### O UPISU OBVEZNIH BLAGAJNIČKIH ZAPISA HRVATSKE NARODNE BANKE

OPĆE ODREDBE

I.

Ovom
odlukom određuju se uvjeti, način, rokovi i iznos upisa obveznih blagajničkih
zapisa Hrvatske narodne banke nominiranih u kunama (u nastavku teksta: obvezni
blagajnički zapisi).

II.

Obvezne
blagajničke zapise upisuju sljedeće financijske institucije:

–
banke osnovane u Republici Hrvatskoj u skladu sa Zakonom o bankama

–
podružnice stranih banaka u Republici Hrvatskoj osnovane u skladu sa Zakonom o
bankama.

(u
nastavku teksta: banke).

Obvezne
blagajničke zapise ne upisuju sljedeće financijske institucije:

–
banke i štedionice specijalne namjene kada je to posebnim zakonom propisano
(stambene štedionice)

–
Hrvatska banka za obnovu i razvitak.

III.

Obvezne
blagajničke zapise dužna je upisati ona banka koja na kraju obračunskog
razdoblja u odnosu na 30. lipnja 2007. ostvari rast plasmana po stopi većoj od
stope dopuštene za to razdoblje.

Obračunsko
razdoblje uvijek počinje 1. srpnja 2007., a završava posljednjega kalendarskog
dana svakog mjeseca.

Dopuštena
stopa rasta za svako obračunsko razdoblje utvrđuje se na sljedeći način:

–
u obračunskom razdoblju od 1. do 31. srpnja 2007. dopuštena stopa rasta
plasmana iznosi 0,5%

–
u svakom idućem obračunskom razdoblju dopuštena stopa rasta plasmana povećava
se za 0,5 postotnih bodova.

IV.

U
slučaju pripajanja ili spajanja banaka rast plasmana banke i prodaja
potraživanja s osnove danih kredita nakon statusnih promjena utvrđuju se na
osnovi konsolidiranih podataka, polazeći od pretpostavke kao da su banke koje
su sudjelovale u pripajanju, odnosno spajanju, bile jedna banka na dan 30.
lipnja 2007.

OBUHVAT PLASMANA ZA
IZRAČUN OSNOVICE

V.

U
smislu ove odluke, pod plasmanima se podrazumijevaju određeni dio imovine i
određene izvanbilančne stavke.

Dio
imovine koji se u smislu ove odluke smatra plasmanima jest ukupna imovina
iskazana u posljednjem retku bilance prema obrascu BS1-2 Nekonsolidiranoga
mjesečnoga statističkog izvješća banke uvećana za posebne rezerve za
identificirane gubitke na skup­noj osnovi i ispravak vrijednosti te umanjena za
sljedeće stavke imovine:

–
gotovinu

–
depozite kod Hrvatske narodne banke

–
blagajničke zapise Hrvatske narodne banke

–
kredite bankama (domaćim i stranim) i depozite kod banaka (domaćih i stranih)

–
ostala potraživanja od nerezidenata

–
vrijednosne papire Republike Hrvatske i republičkih fondova

–
kredite odobrene Republici Hrvatskoj i republičkim fondovima

–
materijalnu imovinu (umanjenu za amortizaciju)

–
plasmane odobrene iz sredstava Hrvatske banke za obnovu i razvitak

–
ostale oblike izloženosti prema Republici Hrvatskoj i republičkim fondovima.

U
plasmane iz prethodnog stavka ove točke uključuje se i ukupan iznos prodanih
potraživanja s osnove danih kredita u obračunskom razdoblju i potraživanja koja
proizlaze iz poslova prodaje potraživanja s osnove danih kredita u kojima je
banka pokrovitelj, inicijator ili bilo koji drugi sudionik prodaje potraživanja
s te osnove.

Odbitne stavke u smislu ove odluke nisu plasmani
osigurani vrijednosnim papirima i jamstvom Republike Hrvatske.

Izvanbilančne stavke koje se u smislu
ove odluke smatraju plasmanima jesu:

–
garancije

–
akreditivi

–
mjenice

–
okvirni krediti i obveze financiranja

–
ostale rizične klasične izvanbilančne stavke

–
otpisana potraživanja iskazana u izvanbilančnoj
evidenciji.

VI.

Pod
prodajom potraživanja s osnove danih kredita u smislu ove odluke podrazumijeva
se svaki pravni posao u kojemu banka ustupa, s naknadom ili bez nje, svoje
tražbine s osnove kredita drugoj pravnoj ili fizičkoj osobi, čime se zbog
isključivanja pojedinih stavki iz bilančne i izvanbilančne
evidencije posljedično utječe na smanjenje plasmana definiranih u skladu s
točkom V. ove odluke.

OSNOVICA ZA OBRAČUN
OBVEZNIH BLAGAJNIČKIH ZAPISA

VII.

Bilančni
dio osnovice čini pozitivna razlika između:

a)
stanja plasmana iz točke V. stavaka 2. i 3. ove odluke na kraju obračunskog
razdoblja i

b)
stanja tih plasmana na dan 30. lipnja 2007. uvećanog za iznos koji se dobije
primjenom dopuštene stope rasta plasmana za pojedino obračunsko razdoblje iz
točke III. stavka 3. ove odluke.

Izvanbilančni dio osnovice čini
pozitivna razlika između:

a)
stanja plasmana iz točke V. stavka 5. ove odluke na kraju obračunskog razdoblja
i

b)
stanja tih plasmana na dan 30. lipnja 2007. uvećanog za iznos koji se dobije
primjenom dopuštene stope rasta plasmana za pojedino obračunsko razdoblje iz
točke III. stavka 3. ove odluke.

Osnovica
za izračun iznosa upisa obveznih blagajničkih zapisa utvrđuje se kao zbroj
osnovica iz stavka 1. i 2. ove točke.

STOPA UPISA OBVEZNIH
BLAGAJNIČKIH ZAPISA

VIII.

Stopa
upisa obveznih blagajničkih zapisa je 50%.

UPIS OBVEZNIH
BLAGAJNIČKIH ZAPISA

IX.

Iznos
za upis obveznih blagajničkih zapisa izračunava se primjenom stope iz točke VIII.
ove odluke na osnovicu utvrđenu u skladu s točkom VII. ove odluke.

X.

Obvezni
blagajnički zapisi upisuju se 20. kalendarskog dana u mjesecu temeljem osnovice
izračunate za obračunsko razdoblje koje završava posljednjega kalendarskog dana
prethodnog mjeseca.

Obvezni
blagajnički zapisi izdaju se s rokom dospijeća od 360 dana.

Obvezni
blagajnički zapisi izdaju se uz kamatnu stopu koja je jednaka kamatnoj stopi po
kojoj Hrvatska narodna banka plaća naknadu na sredstva izdvojenoga kunskog
dijela obvezne pričuve u skladu s točkom IV. Odluke o kamatnim stopama i
naknadama Hrvatske narodne banke.

XI.

Na
upisane obvezne blagajničke zapise Hrvatska narodna banka obračunava kamate
najkasnije petog dana poslije dospijeća upisanih obveznih blagajničkih zapisa,
a isplaćuje ih najkasnije osmog dana poslije njihova dospijeća.

XII.

Hrvatska
narodna banka neće otkupljivati obvezne blagajničke zapise iz ove odluke prije
njihova dospijeća, a banka koja ih je upisala ne može ih prije njihova
dospijeća prodati drugoj osobi.

IZVJEŠTAVANJE HRVATSKE
NARODNE BANKE

XIII.

Obračun
upisa obveznih blagajničkih zapisa banke sastavljaju na obrascu OBZ, koji je
sastavni dio ove odluke te se nalazi u prilogu.

Svi
podaci koji se navode u obrascu OBZ iskazuju se u kunama i lipama.

Iznos
za upis obveznih blagajničkih zapisa zaokružuje se na iznos u tisućama kuna.

Ispunjeni
obrazac OBZ banke su obvezne dostaviti u Hrvatsku narodnu banku, u Sektor za centralnobankarske operacije, do 12 sati 20. kalendarskog
dana u mjesecu temeljem osnovice izračunate za obračunsko razdoblje koje
završava posljednjega kalendarskog dana prethodnog mjeseca.

XIV.

Bez
obzira na to koliki je intenzitet i koji je smjer promjene osnovice iz točke
VII. ove odluke, svaka je banka dužna utvrditi nastale promjene u pojedinom
obračunskom razdoblju u odnosu na 30. lipnja 2007. te o tome izvijestiti
Hrvatsku narodnu banku na propisanom obrascu OBZ.

XV.

Radnim
danima u smislu ove odluke smatraju se dani od ponedjeljka do petka, a neradnim
se danima smatraju subota, nedjelja i blagdani. Ako je propisani dan obračuna,
upisa i dospijeća obveznih blagajničkih zapisa neradni, obveza koja se mora
izvršiti na taj dan, prenosi se na prvi sljedeći radni dan.

KAZNENE ODREDBE

XVI.

Ako
banka ne upiše obvezne blagajničke zapise u skladu s ovom odlukom, odnosno ako
nepravilno obračuna iznos u visini kojeg je dužna izvršiti upis obveznih
blagajničkih zapisa, na razliku do propisanog iznosa dužna je platiti naknadu
koja se plaća na obveznu pričuvu koja nije izdvojena u skladu s propisima.

Naknada
iz stavka 1. ove točke plaća se za sve dane, uključujući i neradne, tijekom
kojih banka nije izvršila odredbe iz prethodnog stavka.

XVII.

Hrvatska
narodna banka naknadu iz točke XVI. ove odluke obračunava najkasnije petog dana
nakon dana kada se obvezni blagajnički zapisi upisuju u skladu s točkom X.
stavkom 1. ove odluke. Banke su dužne naknadu iz točke XVI. ove odluke platiti
najkasnije osmog dana nakon dana kada se obvezni blagajnički zapisi upisuju u
skladu s točkom X. stavkom 1. ove odluke.

PRIJELAZNE I ZAVRŠNE
ODREDBE

XVIII.

Obvezni
blagajnički zapisi upisani temeljem Odluke o upisu obveznih blagajničkih zapisa
Hrvatske narodne banke (»Narodne novine«, br.
142/2006., 23/2007. i 59/2007.) dospijevaju danom stupanja na snagu ove odluke.

Na
obvezne blagajničke zapise iz stavka 1. ove točke Hrvatska narodna banka
obračunat će kamate najkasnije petog dana od stupanja na snagu ove odluke, a
isplatiti ih najkasnije osmog dana od stupanja na snagu ove odluke.

Kamatu
iz stavka 2. ove točke Hrvatska narodna banka obračunat će i isplatiti po
kamatnoj stopi koja je jednaka kamatnoj stopi po kojoj Hrvatska narodna banka
plaća naknadu na sredstva izdvojenoga kunskog dijela obvezne pričuve u skladu s
točkom IV. Odluke o kamatnim stopama i naknadama Hrvatske narodne banke.

XIX.

Prvo
izvješće na obrascu OBZ ispunjeno u skladu s ovom odlukom banke su obvezne
dostaviti u Hrvatsku narodnu banku 20. kolovoza 2007. kada sastavljaju obračun
upisa obveznih blagajničkih zapisa za obračunsko razdoblje od 1. srpnja do 31.
srpnja 2007. u odnosu na 30. lipnja 2007.

XX.

Danom
stupanja na snagu ove odluke prestaje važiti Odluka o upisu obveznih
blagajničkih zapisa Hrvatske narodne banke (»Narodne novine«, br. 142/2006., 23/2007. i 59/2007.).

XXI.

Ova
odluka stupa na snagu danom objave u »Narodnim novinama«.

Odluka
br.: 435-020/06-07/ŽR

Zagreb,
29. lipnja 2007.

Guverner

Hrvatske narodne banke

**dr****. sc. Željko Rohatinski, v. r.**

|  |  |  |  |  |
| --- | --- | --- | --- | --- |
| Tvrtka banke \_\_\_\_\_\_\_\_\_\_\_\_\_\_\_\_\_\_\_ | |  |  | Obrazac OBZ |
| Sjedište banke \_\_\_\_\_\_\_\_\_\_\_\_\_\_\_\_\_ | |  |  |  |
|  |  |  |  |  |
| Obračun upisa obveznih blagajničkih zapisa Hrvatske narodne banke na dan \_\_\_\_\_\_\_\_\_  za obračunsko razdoblje od 1. srpnja 2007. do \_\_\_\_\_\_\_ | | | | |
|  |  |  |  |  |
| **R. br.** | **Pozicija imovine ili izvanbilančnih stavki** | **Stavka iz Nekonsolidiranoga mjesečnoga statističkog izvješća banke** | **Stanje na dan 30. lipnja 2007.** | **Stanje na kraju obračunskog razdoblja** |
| 1 | 2 | 3 | 4 | 5 |
| 1 | Ukupna imovina (neto) | **BS1-2** stavka 1017 |  |  |
| 2 | Posebne rezerve za identificirane gubitke na skupnoj osnovi | **BS1-2** stavka 1016 |  |  |
| 3 | Ispravak vrijednosti | **BS-IV1-12** stavka 1114 |  |  |
| 4 | Garancije | **BS/IBS1-3** stavka 1001 |  |  |
| 5 | Akreditivi | **BS/IBS1-3** stavka 1002 |  |  |
| 6 | Mjenice | **BS/IBS1-3**  stavka 1003 |  |  |
| 7 | Okvirni krediti i obveze financiranja | **BS/IBS1-3** stavka 1004 |  |  |
| 8 | Ostale rizične klasične izvanbilančne stavke | **BS/IBS1-3** stavka 1005 |  |  |
| 9 | Prodana potraživanja s osnove danih kredita | ukupno u obračunskom razdoblju |  |  |
| 10 | Otpisana potraživanja iskazana u izvanbilančnoj evidenciji | *računi 9603, 9613, 962, 963, 964, 966 u skladu s Kontnim planom za banke* |  |  |
| 11 | Ukupno imovina i izvanbilančne stavke | (zbroj stavki od red. br. 1 do red. br. 10) |  |  |
| 12 | Gotovina | **BS/GOD1-4** stavka 1004 |  |  |
| 13 | Depoziti kod HNB-a | **BS/GOD1-4** stavka 1008 +**BS/KAM1-11** stavke 1007+1062 |  |  |
| 14 | Depoziti kod banaka (domaćih i stranih) | **BS/GOD1-4** stavke 1009+1011+1012+**BS/KAM1-11** stavke 1011+1012+ 1045+1046+1066+1067+1100+1101+**BS/IV1-12** stavke 1001+1003+1004 |  |  |
| 15 | Krediti bankama (domaćim) i stranim financijskim institucijama | **BS/KRED1-7** stavke 1004+1017 + BS/KAM1-11 stavke1009+1010+1044+1064+1065+1099 +**BS/IV1-12** stavke 1013+1026 |  |  |
| 16 | Ostala potraživanja od  nerezidenata | **BS/KRED1-7**  stavka 1018 +**BS/VP1-5** stavke od 1030 do 1038 + 1045+1046 + stavke od 1080 do 1088 + 1096+1097 + stavke od 1129 do 1136 + stavke od 1169 do 1177+ 1184+1185+**BS/KAM1-11** stavke od 1047 do 1052 + stavke od 1102 do 1107+**BS/IV1-12** stavka 1027 + stavke od 1057 do 1064 + stavke od 1094 do 1101+1109 +1110 |  |  |
| 17 | Blagajnički zapisi HNB-a | **BS/VP1-5** stavke 1002+1052+1102+1141 + BS/KAM1-11 stavke 1008+1063 +**BS/IV1-12** stavke 1030+1067 |  |  |
| 18 | Trezorski zapisi MF-a | **BS/VP1-5** stavke 1001+1051+1101+1140 + BS/IV1-12 stavke 1029+1066 |  |  |
| 19 | Vrijednosni papiri Republike Hrvatske | **BS/VP1-5**  stavke 1003+1004+ 1005+1053+1054+1055+1103+ 1104+1105+1142+1143+1144 +**BS/KAM1-11** stavke 1002+1057 +**BS/IV1-12** stavke 1031+1034+1037+ 1068+1071+1074 |  |  |
| 20 | Vrijednosni papiri republičkih fondova | **BS/VP1-5** stavke 1006+1007+ 1008+1056+1057+1058+1106+ 1107+1108+1145+ 1146+1147 +**BS/KAM1-11** stavke 1004+1059 +**BS/IV1-12** stavke 1032+1035+1038+1069 +1072+1075 |  |  |
| 21 | Krediti odobreni Republici Hrvatskoj | **BS/KRED1-7** stavka 1001 +**BS/KAM1-11** stavke 1001+1056 +**BS/IV1-12**stavka 1010 |  |  |
| 22 | Krediti odobreni republičkim fondovima | **BS/KRED1-7** stavka 1002 +**BS/KAM1-11** stavke 1003+1058 +**BS/IV1-12** stavka 1011 |  |  |
| 23 | Materijalna imovina (umanjena za amortizaciju) | **BS1-2**  stavka 1014 |  |  |
| 24 | Plasmani iz sredstava HBOR-a | *na bruto osnovi, prema podacima iz bančine analitičke evidencije* |  |  |
| 25 | Ostali oblici izloženosti prema Republici Hrvatskoj i republičkim fondovima 1 |  |  |  |
| 26 | Ukupno odbitne stavke | (zbroj stavki od red. br. 12 do red. br. 25) |  |  |
| 27 | Stanje imovine | (red. br. 1 + red. br. 2. + red. br. 3 + red. br. 9 - red. br. 26) |  |  |
| 28 | Dopušteni rast imovine | (red. br. 27 stupac 4 \* dopuštena stopa rasta iz točke III. stavka 3. Odluke) |  |  |
| 29 | Ukupno imovina | (red. br. 27 + red. br. 28) |  |  |
| 30 | Bilančni dio osnovice | (red. br. 29 stupac 5 - red. br. 29 stupac 4)2 |  |  |
| 31 | Stanje izvanbilančnih stavki | (red. br. 4 + red. br. 5 + red. br. 6 + red. br. 7 + red. br. 8 + red. br. 10) |  |  |
| 32 | Dopušteni rast izvanbilančnih stavki | (red. br. 31. stupac 4 \* dopuštena stopa rasta iz točke III. stavka 3. Odluke) |  |  |
| 33 | Ukupno izvanbilančne stavke | (red. br. 31 + red. br. 32) |  |  |
| 34 | Izvanbilančni dio osnovice | (red. br. 33 stupac 5 – red. br. 33 stupac 4)2 |  |  |
| 35 | UKUPNO OSNOVICA | (red. br. 30 + red. br. 34) |  |  |
| 36 | Obvezni blagajnički zapisi za upis (zaokruženo u tis. kuna) | (red. br. 35 stupac 5 x stopa upisa OBZ iz točke VIII. Odluke) |  |  |
| 1  *Pod red. br. 25 obrasca OBZ iskazuju se potraživanja od Republike Hrvatske ili republičkih fondova i ostali oblici izloženosti prema Republici Hrvatskoj i republičkim fondovima koji su iskazani unutar pozicija od red. br. 1 do red. br. 10 obrasca OBZ, a da istodobno nisu iskazani u okviru odbitnih stavki unutar pozicija od red. br. 18 do red. br. 22.* | | | | |
| 2  *Upisuje se samo pozitivna razlika. Ako je razlika negativna ili 0, upisuje se 0.* | | | | |

Odluka, NN 71/2007-2187
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)